Predkladacia správa

Komisia Európskych spoločenstiev v súlade so zmluvou o založení ES a s článkom 2 ods. 3 Zmluvy o pristúpení SR do EÚ a článku 41 odsek 1 Aktu o podmienkach pristúpenia Slovenskej republiky do EÚ prijala v súvislosti s pristúpením nových členských štátov nariadenie Komisie (ES) č. 1972/2003 z 10. novembra 2003 o prechodných opatreniach prijatých v súvislosti s pristúpením Cypru, Českej republiky, Estónska, Maďarska, Lotyšska, Litvy, Malty, Poľska, Slovenska a Slovinska s ohľadom na obchod s poľnohospodárskymi výrobkami s účinnosťou odo dňa nadobudnutia Aktu o pristúpení s platnosťou do 30.apríla 2007. 
V priebehu roka 2004 boli Komisiou prijaté doplňujúce nariadenia, a to nariadenie Komisie (ES) č. 230/2004 z 10. februára 2004, kde boli doplnené kritéria na zisťovanie nadbytočných zásob o druh činnosti držiteľa, kapacitu skladovacích priestorov a úroveň činnosti a nariadenie Komisie (ES) č. 735/2004 z 20.apríla 2004, kde boli zo zoznamu sledovaných výrobkov vypustené margaríny a zároveň boli do zoznamu zaradené výrobky spadajúce pod KN kód 0202 3010, 0202 3050 (hovädzie mäso), KN kód 2008 3050 a 2008 3075 (konzervované mandarínky).
Okrem vyššie uvedeného nariadenia bolo prijaté aj nariadenie Komisie (ES) č. 60/2004 o prechodných opatreniach v sektore cukru.
Cieľom nariadenia bolo predísť možnosti prípadného zneužitia rozdielnych obchodných podmienok v čase pred a po vstupe nových členských krajín do Európskej únie, resp. sa vyhnúť riziku odklonenia trhu (narušenia trhu), ktoré by ovplyvnilo spoločnú organizáciu poľnohospodárskych trhov v súvislosti s pristúpením desiatich nových štátov do Európskej únie 1.mája 2004.
Komisia v júli 2005 Slovenskej republike vyčíslila v prvej fáze nadmerné zásoby pri 12 výrobkoch  v celkovej výške spoplatnenia 30,3 mil. EUR. 
Následne v priebehu rokov 2005 – 2007 prebiehali technické konzultácie, predkladali sa štatistické údaje, argumentácie k vyčísleným nadmerným zásobám.
S cieľom doriešiť a uzavrieť celý proces riešenia nadbytočných zásob Komisia Európskych spoločenstiev v súlade so zmluvou o založení ES a s článkom 2 ods. 3. Zmluvy o pristúpení SR do EÚ a článku 41 odsek 1 Aktu o podmienkach pristúpenia Slovenskej republiky do EÚ prijala Rozhodnutie Komisie z 04/V/2007 o určení nadbytočných zásob poľnohospodárskych produktov iných ako cukor a o finančných dosahoch ich odstránenia v súvislosti s pristúpením Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska. 
Pre Slovenskú republiku bola stanovená konečná čiastka spoplatnenia nadbytočných zásob v objeme 3,634 mil. Eur.  
Spoplatnenie podľa článku 2, ods.2 rozhodnutia je rozdelené do 4 rovnakých splátok,  908,5 tis. Eur, pričom prvá splátka má byť členskou krajinou uhradená do posledného dňa druhého mesiaca, ktoré nasleduje po mesiaci, v ktorom je toto rozhodnutie oznámené príslušným  novým členským štátom, t.j. do 31.7.2007. Následné splátky sa uhradia do 31. mája 2008, 31. mája .2009 a do 31. mája 2010.

Keďže v návrhu štátneho rozpočtu na rok 2007, ktorý sa pripravoval koncom roku 2006, čiastka na prvú splátku v roku 2007 nebola zahrnutá z dôvodu neexistencie predmetného rozhodnutia Komisie, materiál na rokovanie vlády Slovenskej republiky sme pripravili s návrhom úlohy pre ministra financií vyčleniť pre kapitolu MP SR finančné prostriedky na úhradu prvej splátky spoplatnenia nadbytočných zásob výrobkov iných ako cukor spadajúcich pod nariadenia Komisie (ES) č. 1972/2003 v objeme 908,5 tis. Eur v termíne do 10. 7.2007. 
Predložený materiál má vplyv na štátny rozpočet, nemá vplyv na rozpočty obcí alebo rozpočty vyšších územných celkov a nebude mať vplyv environmentálny a ani vplyv na zamestnanosť.
Materiál bol predložený do medzirezortného pripomienkového konania, ktorého vyhodnotenie je jeho súčasťou. Z 15 – tich  oslovených subjektov  zaslalo pripomienky do stanoveného termínu 11. Pripomienky zaslali len 2 subjekty, Ministerstvo spravodlivosti SR – kancelária zástupcu SR pred súdmi Európskych spoločenstiev a Ministerstvo financií. Pripomienky MS SR, z toho 2 zásadné boli akceptované. Z pripomienok MF SR po rozporovom konaní, uskutočnenom na MP SR dňa 13. 6.2007 na úrovni GRS MP SR a RO MF SR, ostala neakceptovaná jedna zásadná pripomienka k návrhu uznesenia vlády SR v bode B.1., a to práve úloha pre ministra financií vyčleniť pre kapitolu MP SR finančné prostriedky na úhradu prvej splátky spoplatnenia nadbytočných zásob výrobkov iných ako cukor spadajúcich pod nariadenia Komisie (ES) č. 1972/2003 v objeme 908,5 tis. Eur v termíne do 10. 7.2007. 
Aj napriek tomu, však materiál predkladáme na rokovanie vlády SR, nakoľko Ministerstvo spravodlivosti SR k danej problematike predkladá materiál „Návrh ďalšieho postupu Slovenskej republiky v súvislosti z Rozhodnutím Komisie z 04/V/2007 o určení nadbytočných zásob poľnohospodárskych produktov iných ako cukor a o finančných dosahoch ich odstránenia v súvislosti s pristúpením Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska“, ktorého cieľom by malo byť rozhodnutie vlády SR o podaní, resp. nepodaní žaloby Slovenskej republiky voči Komisii na Európsky súdny dvor. Materiál plánuje predložiť na rokovanie vlády dňa 20. júna 2007.
Predložením materiálu chceme docieliť, aby sa prerokoval spoločne v jednom termíne s materiálom MS SR. K materiálu predkladaným našim ministerstvom sa ešte pred zasadnutím vlády SR dňa 20. júna 2007 uskutoční stretnutie ministrov pôdohospodárstva a financií na vyriešenie uvedeného rozporu.